Komisijos reglamentas (EEB) Nr. 1380/93
1993 m. birželio 4 d.
dėl muitų ir nustatyto dydžio komponentų taikymo Bendrijos dešimtuko ir Portugalijos tarpusavio prekybai sustabdymo ir dėl Portugalijos nuo 1993 m. balandžio 1 d. prekybai su Bendrijai nepriklausančiomis šalimis taikomų Bendrojo muitų tarifo muitų
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į Ispanijos ir Portugalijos Stojimo aktą, ypač į jo 75 straipsnio 4 dalį ir į 243 straipsnio 4 dalį,
kadangi Stojimo akte yra numatyta galimybė žemės ūkio produktams, kuriais prekiauja Portugalija ir Bendrijos dešimtukas, panaikinti muitus ir kitus komponentus; kadangi minėtos nuostatos suteikia Portugalijai galimybę greitai prisiderinti prie Bendrojo muitų tarifo;
kadangi remiantis 1985 m. gruodžio 20 d. Tarybos reglamentu (EEB) Nr. 3792/85, nustatančiu priemones, taikomas žemės ūkio produktų prekybai tarp Ispanijos ir Portugalijos [1], su paskutiniais pakeitimais, padarytais Komisijos reglamentu (EEB) Nr. 3296/88 [2], Stojimo akto 75 straipsnio 4 dalies ir 243 straipsnio 4 dalies nuostatos taip pat taikomos Ispanijos ir Portugalijos tarpusavio prekyboje taikomiems mokesčiams;
kadangi Portugalija ir Ispanija šiuo atžvilgiu padarė pareiškimą;
kadangi vienos bendros rinkos pasiekimai suponuoja visų prekybos kliūčių pašalinimą, ne tik prekybos tarp Bendrijos valstybių narių, kaip nustatyta 1985 m. gruodžio 31 d., bet ir tarp tų valstybių narių ir Ispanijos bei Portugalijos, taip pat tarp šių dviejų minimų valstybių;
kadangi šiame reglamente numatytos priemonės atitinka visų vadybos komitetų nuomonę,
PRIĖMĖ ŠĮ REGLAMENTĄ:
1 straipsnis
1. Nuo 1993 m. balandžio 1 d.:
a) prekyboje su kitomis Bendrijos valstybėmis produktų, kuriuos apima bendras rinkos organizavimas, atžvilgiu Portugalija panaikina:
- muitus,
- nustatytus komponentus, kuriais siekiama užtikrinti perdirbimo pramonės apsaugą;
b) Ispanija prekyboje su Portugalija panaikina muitus produktams, kuriems taikomas bendras rinkos organizavimas;
c) panaikinami muitai, kuriuos likusios Bendrijos valstybės taiko importui iš Portugalijos.
2. Nuo 1993 m. balandžio 1 d. Portugalija prekyboje su Bendrijai nepriklausančiomis šalimis taiko tokius pačius muitus, kokius taiko likusios Bendrijos valstybės.
Tačiau ankstesnės pastraipos nuostatos taikomos tik įsigaliojus šiam reglamentui KN ex12081000, 15151100, 15151910 ir ex09011200 kodų pozicijose ženklinamiems produktams, kuriems Portugalija iki 1993 m. balandžio 1 d. taikė mažesnį muitą nei kitos Bendrijos valstybės.
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1993 m. balandžio 1 d., atsižvelgiant į 1 straipsnio 2 dalies antrąją pastraipą.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1993 m. birželio 4 d.